बवंडर (; व्हर्लविंड) एगो मौसम संबंधी घटना हवे जेह में हवा के घुमरीदार बहाव के चलते धरती के सतह के ऊपर हवा, धूर-माटी आ कंजास के एगो घुमरीदार खम्हा नियर बन जाला। ई बवंडर अचानक कौनों अस्थान के गर्म होखे या बहुत छोट पैमाना पर अस्थिरता बिकसित होखे के कारन बने लें। इनहन के आकार बहुत छोट से ले के बड़हन तक ले हो सके ला। ई कौनों भी सीजन में बन सके लें आ लगभग पूरा दुनिया में ई घटना देखे के मिले ला। इनहन के बड़ रूप के कई बेर गलती से चक्रवात कह दिहल जाला हालाँकि मौसम बिज्ञान में चक्रवात मजिगर बड़ पैमाना (सिनाप्टिक स्केल) पर हवा के घुमरीदार बहाव के कहल जाला। कई बेर टॉरनैडो के भी बवंडर कहल जाला हालाँकि ई बवंडर के एगो प्रकार (किसिम) भर हवे। छोट बवंडर धूरबवंडर (डस्ट डेविल) होलें जे कौनों छोट मैदान में भी एक जगह से दुसरे जगह जात देख्लाई पड़ सके लें।